Վահրիճ Բախչանյան

Վահրիճ Հակոբի Բախչանյան (; մայիսի 23, 1938 Խարկով, Ուկրաինա - նոյեմբերի 12, 2009, Նյու Յորք, ԱՄՆ), ազգությամբ հայ խորհրդային և ամերիկյան նկարիչ, գրող և արվեստագետ։ Համարվում է «ռուսական Ամերիկայի» կերպարվեստի առաջին դեմքը։

Կենսագրություն 
Ծնվել է հայ ընտանիքում, Խարկովում, որտեղ էլ սկսել է նկարել։ Զինծառայությունից հետո աշխատել է գործարաններում՝ որպես նկարիչ-ձևավորող։ 1960-ականների կեսերին տեղափոխվել է Մոսկվա, աշխատել "Լիտերատուրնայա գազետայում"։ 1974 թվականին արտագաղթել է ԱՄՆ, այնտեղ տարել ակտիվ գործունեություն, համագործակցել Սերգեյ Դովլաթովի ու Ալեքսանդր Գենիսի հետ։ ԱՄՆ-ում Պյոտր Վայլի և Գենիսի հետ հրատարակել է «Յոթ օր» նեոդադաիստական հանդեսը։

Բախչանյանի արվեստին բնորոշ են ստեղծագործական նոր տեխնիկաների ու ուղղությունների փնտրտուքը, նրան են պատկանում մի շարք աֆորիզմներ` «Մենք ծնված ենք, որպեսզի Կաֆկան եղելություն դարձնենք» և այլն։

Հայաստանում չի եղել և հայերեն շատ քիչ է իմացել, սակայն մեծ հետաքրքրություն է ունեցել Հայաստանի հանդեպ։ Հայտնի են նրա խոսքերը Մարտիրոս Սարյանի մասին. «Ոչ ոք ինձնից բացի այդպես չի հասկանում Սարյանին»։

Էլեկտրական լարով կախվելով՝ ինքնասպան է եղել 2009 թ., վերջին կամքի համաձայն նրա աճյունը ցրել են Գեղամա լեռներում։

2012 թ․ Նարեկացի արվեստի միության ցուցասրահում բացվեց Բախչանյանի առաջին անհատական ցուցահանդեսը Հայաստանում, որին ներկա էր Նյու Յորքից ժամանած նկարչի այրին՝ Իրինա Բախչանյանը։

2015 թ. Անդրեյ Զագդանսկին ստեղծեց «Վահրիճը և սև քառակուսին» ֆիլմ-կոլաժը։

Հավաքածուներ
 Ժամանակակից արվեստի թանգարան, Նյու Յորք
 Տրետյակովյան պատկերասրահ, Մոսկվա
 Պետական ռուսական թանգարան, Սանկտ Պետերբուրգ
 Էրմիտաժ, Սանկտ Պետերբուրգ
 Ժամանակակից արվեստի թանգարան, Երևան

Ծանոթագրություններ

Գրականություն
 Վահրիճ Բախչանյան։ Գեղարվեստական ալբոմ / Խմբ. և թարգմ.՝ Դավիթ Իսաջանյան, Երևան։ Նարեկացի արվեստի միություն, 2012, 30 էջ։
 Աշխարհի հայ նկարիչները․ Եր․, 2017, 128 էջ։

Արտաքին հղումներ 
 Կենսագրություն 
 Bakhchanyan at Paris-Art.com 
 Բախչանյան 

Ուկրաինահայ նկարիչներ
Ամերիկահայ նկարիչներ
Ամերիկահայ արվեստագետներ